# 3.Vezetői program

## 3.1 Pedagógiai hitvallás

*„Egyre gyorsabbak a változások, és többször kell újratanulni mindent az életben, ezért az iskola rugalmasságra, vállalkozó kedvre, kreativitásra, tanulásra és újratanulásra kell hogy felkészítsen, nem pedig fix dolgok beépítésére.” (Vekerdy Tamás)*

Szerencsés vagyok, hogy eddig a pedagógusi pályán töltött éveim nagyobb részét egy többségi, befogadó általános iskolában tölthettem. Hiszen így sokkal jobban részese lehettem, lehetek az oktatáspolitikai változásoknak, amelyek sokszor bennünket, pedagógusokat is rákényszerítettek az „újratervezésre”.

Hiszem, hogy ez a féle rugalmasság, alkalmazkodóképesség az, amit diákjainknak is át kell adnunk. Mostanában gyakran találkozhatunk az élethosszig való tanulás kifejezéssel. Úgy gondolom, hogy ennek fontosságát már az általános iskolás gyerekeknél is szükséges hangsúlyozni, felkészíteni őket erre. Mert a legtöbb esetben már nem egy életre választ pályát a munkába világába lépő, hanem bizony sokszor- akár külső, kényszerítő erők miatt, akár saját belső elhatározásból- változtatnia kell munkakört, akár még szakmát is.

A másik, általam fontosnak tartott pedagógiai célkitűzésem gyógypedagógusi mivoltomból ered. Ez az integráció megvalósítása, mind az SNI-s, mind a hátrányos helyzetben lévő tanulók tekintetében. Ez a szociokulturális környezet, aminek az intézményünk is részese, komoly szakmai erőfeszítéseket követel meg tőlünk e téren.

De hogy a mérleg egyensúlyban maradjon, az iskola prioritásai közé sorolom még a tehetséggondozást, a tehetséges gyermekek segítését, képességeik minél teljesebb körű kibontakoztatását.

## 3.2 Vezetői hitvallás

Minden munkához sokféle képességre, készségre és tudásra van szükség. Ezek egy részét született adottságként hozzuk magunkkal, más részét tanulás útján sajátítjuk el. Senki sem születik vezetőnek. A vezetői képességek és készségek tanulással, tapasztalatgyűjtéssel megszerezhetők, gyakorlással elsajátíthatók.

*„A felelősség könnyen uralkodássá és birtoklássá fajulhat, ha oka nem a szeretet harmadik összetevője, a tisztelet.” (Erich Fromm)*

Egy jó nevelőtestületben a pedagógiai munka nem működhet tisztelet, bizalom és visszajelzés nélkül. Ennek motorja pedig a vezető kell, hogy legyen. Az iskola működéséhez egy igazán jó csapat szükséges, melynek tagjai kiegészítik egymást. Fontos, hogy a közösség minden egyes tagja megértse a szakmai alapdokumentumokba foglalt célokat, azokkal azonosulni tudjon. Ennek a csapatnak akkor lesz mindenki aktív, alkotó és segítő tagja, ha annak valóban részese akar lenni, ismeri saját munkája jelentőségét. Megfelelő feladatmegosztással mindenkinek lehetőséget kell kapnia az alkotó munkában való részvételre. A hatékony munkavégzéshez megfelelő szabadságot kell biztosítani a nevelőtestület tagjainak. Meggyőződésem, hogy a tantestület tagjaival együtt sikerül megőrizni, megerősíteni az iskola jól működő hagyományait, szakmai színvonalát.

Szeretnék jó vezető lenni, ezért vezetői törekvéseim:

* változások követése, ismerjem és betartsam, betartassam a törvényi előírásokat
* folyamatos önképzéssel az oktatásban megjelenő új tartalmakra való gyors reagálás
* értékek teremtése és megbecsülése, értékek mentén történő vezetés
* rugalmasság
* nyitottság
* az intézményben demokratikus belső légkör uralkodjon
* empátia
* az intézmény belső légkörét a bizalom, a kölcsönös tisztelet, a hagyományok megbecsülése jellemezze
* feladatok arányos elosztása
* konfliktuskezelő képesség
* építő jellegű kritika elfogadása
* teljesítmény állandó fejlesztésére való törekvés
* megfelelő kommunikációs rendszer működése, működtetése

Vallom, hogy jó iskolát megfelelően vezetni csak együttműködéssel, nyugodt, elfogadó légkör megteremtésével lehet. Ehhez elhivatott pedagógusokra, együttműködő szülőkre és támogató fenntartóra van szükség. Az iskola „jó gyakorlatain”, mindazon, ami hatékonyan működött, nem szeretnék változtatni. De nyitott vagyok minden újra, ami a magas szintű szakmai tudáson alapuló nevelést, oktatást segíti elő. A hatékony és eredményes intézmény működéséhez jó csapatmunka szükséges. Iskolánk csak akkor tud megfelelni a változó környezeti kihívásoknak, ha a nevelőtestület tagjait az innovatív gondolkodás és cselekvés jellemzi. A nevelőtestület csapattá kovácsolásában, az intézmény hatékony és eredményes működésében a vezetőnek kiemelt szerepe van és ez az egyik legfontosabb feladata.

## 3.3 Általános célok

Általános pedagógiai célként fő feladatnak a Pedagógiai Programban meghatározott célok elérését tartom. Nevelő-oktató munkánk céljait az általános emberi és a nemzeti értékek tanulókkal történő megismertetése, elfogadtatása és átadása határozza meg.

Az én elképzelésem a nyársapáti Mátyás Király Általános Iskoláról, hogy gyermekközpontú, ahol a pedagógusok célja a személyiség sokoldalú fejlesztése, szakértelem jellemzi a pedagógusokat, ahol az esélyegyenlőség megteremtése fontos feladat, ahol egyaránt jó diáknak és kollégának lenni. Ennek eléréséhez fontos, hogy szívesen idejáró gyerekek alkossák az iskola tanulóit.

* életkoruknak megfelelő módszerrel tanulhassanak, az általuk megszerzett ismereteket megfelelően tudják alkalmazni, legyen sikerélményük
* a tanórai és tanórán kívüli tevékenységek során kiderüljön, hogy melyik tanulónk miben tehetséges, de az is, miben szorul segítségre
* a diákok és pedagógusok rugalmasan alkalmazkodjanak a változásokhoz
* kollégáim tudásukat önképzéssel, továbbképzésekkel bővítsék, hogy megfeleljenek a mai változó társadalmi, technikai környezetnek
* a partnerekkel, szülőkkel jól együtt tudjunk működni a közös cél érdekében

Ennek megfelelően olyan iskolát szeretnék:

* ahol a diákok tisztelik és megbecsülik az általános emberi és kulturális értékeket,
* ahol a tanulókat fel tudjuk készíteni az önálló ismeretszerzés és önművelés képességére,
* ahol minden tanuló esélyt kap a szociokulturális hátrányainak leküzdésére, a kiemelkedő képességű tanulók tehetségük kibontakoztatására,
* ahol a szövegértési és szövegalkotási kompetenciák fejlesztésével életkoruknak megfelelő szinten tudják a diákok a szóbeli és írásbeli kommunikáció képességeit hasznosítani
* ahol egy idegen nyelv elsajátításával könnyebben tudnak a világban eligazodni,
* ahol ki tudjuk alakítani az egész életen át tartó tanulás alapjául szolgáló attitűdöket,
* ahol lépést tudunk tartani az informatikai forradalommal,
* ahol reális önismeret és életszemlélet kialakításával ki tudják választani a nekik megfelelő továbbtanulási irányt.

Ezeket az alapelveket a tantestületünk legtöbb tagja elfogadja, magáévá tekinti. Változatos tanítási-tanulási módszereket (személyes törődés, differenciálás, kooperatív módszerek, projektek stb.) alkalmaznak mindezek megvalósításához.

Ennek eléréséhez **rövid távú céljaim**:

* hagyományápolás,
* népi kultúra ápolása (a nagy érdeklődésre számot tartó néptánc mellett a népi hangszereken való zenélés bevonása a művészeti nevelésünkbe, továbbá a Nyársapáti Népdalkörrel való szorosabb együttműködés megteremtése)
* „Határtalanul” programban való további részvétel a hetedik évfolyam tanulóival,
* egyéni fejlesztések megerősítése,
* tehetséggondozás,
* projektnapok szervezése (néphagyományok, Mátyás király témakörben)
* iskolaújság készítése,
* információ-megosztás fejlesztése, megújítása (iskolai honlap létrehozása).

**középtávú céljaim**:

* iskola állagmegőrzése, esetleges felújítása,
* sportpályák felújítása, fejlesztése,
* eszközfejlesztés pályázati lehetőségek segítségével,
* kapcsolat megerősítése a helyi önkormányzattal
* a ceglédi, nagykőrösi valamint a kecskeméti Szakképzési Centrumokkal való szorosabb együttműködés kialakítása,
* nevelőtestület tagjainak ösztönzése a szakmai továbbképzéseken való részvételre,
* gyermek és ifjúságvédelmi feladatok erősítése, kiterjesztése.

**hosszútávú céljaim:**

A Nyársapáti Mátyás Király Általános Iskola a korábban kialakult sajátosságokra alapozottan működő iskola legyen, ahol a kollektív feladatok, tevékenységek meghatározó szerepet kapnak.

Az általános iskolák közül olyan testvériskolát keresni, amely szintén Mátyás király nevét viseli, erősítve ezzel a névváltozás utáni új identitás kialakulását.

Az angol nyelvi kommunikációs kompetencia fejlesztését és gyakorlását.

Az intézményben változatos tevékenységeket biztosítsunk a diákok személyiségének fejlődéséhez és vállaljuk fel a példaadó szerepét.

Legyen - a gyermekek és a pedagógusok számára egyaránt - egy pozitív jövőképet sugárzó intézmény, amelynek sajátja az adaptivitás és a fenntartható fejlődés.

## 3.4 Személyi feltételek

Jelenleg 15 pedagógus a tantestület tagja. A következő ötéves ciklusban 6 kolléga nyugdíjba vonulása várható, ez a tantestület 40%- a, így a kollégák közel felének kicserélődése várható. Alsó tagozaton a nyugdíjba vonuló kollégák helyett szükséges lesz 3 új tanító alkalmazása. A felső tagozaton már nem ilyen egyszerű a helyzet. Komoly gondot jelent, hogy nincs állandó fizika, kémia, angol és testnevelés szakos kollégánk. Jelenleg 5 óraadó jár hozzánk. Megoldást egy testnevelés, illetve angol szakos kolléga felvétele jelentene, esetleg a hiányszakok valamelyikével párban. Az új kollégák jelentkezésének elbírálásakor elsődleges szempont lesz, hogy legyen a hiányszakjainkra végzettsége.

Sok diákunk igényelné az iskolapszichológus törődését. Ideális helyzet lenne, ha a tantestület tagjai között egy ilyen végzettségű szakembert is tudhatnánk, vagy a Pedagógiai Szakszolgálattal együttműködve ilyen szakember is gondozhatná tanulóinkat. Remélem, hosszú távon megoldást találunk a problémára a gyerekek érdekében.

## 3.5 Tárgyi feltételek

Iskolánk rendelkezik a 20/2012 (VIII. 31. ) EMMI rendeletben meghatározott kötelező felszerelés és eszköz jegyzékben leírtak többségével, de egy részük cserére szorul. A következő tanévben beszerzésüket megpróbáljuk megvalósítani.

Interaktív tábla és kivetítő csupán egy tanteremben van, jó volna, ha az elkövetkezendő években sikerülne még egy táblát beszerezni, mert így az alsó és felső tagozaton is tudnák használni a kollégák oktató munkájukhoz.

Az iskola külső, betonos sportpályáját, udvarát szeretném teljesen felújítani, rendezettebbé, balesetmentessé, és barátságosabbá tenni. A szilárd burkolatú út megépítése az iskola és az utcafront között talán hamarosan sikerül is. Az udvari padok felújítására, az aszfaltos pályán a szükséges vonalak felfestésére, kosárpalánkok, kézilabda kapuk cseréjére nagy szükségünk lenne. Ezeket a fejlesztéseket pályázat útján kívánom végrehajtani a fenntartó támogatásával. Szeretném környezetbarát játékokkal megtölteni az iskola udvarát. Az aszfaltos területre ugróiskolát lehetne felfesteni a kicsiknek, a kültéri pingpong asztal is felújításra szorul. A szülői munkaközösség segítségét kérném a megvalósításhoz.

Az iskola épületét 1969-ben adták át. Az épületen az átadása óta csak állagmegóvás történt, így megérett az idő komolyabb felújításra. Az elektromos hálózat olyannyira elavult, hogy nagyobb megterhelés esetén a biztosítékok sorban csapnak le. A vezetékek is még a régiek az iskola épületében. A bejáratoknál az akadálymentesítés nem megoldott három épületből kettőnél. A tanulói mosdók, zuhanyzók teljes felújítására (vizesblokkokban a csempék cseréjére, a csapok, vízvezetékek cseréjére, zuhanyozók teljes körű felújítására, mosdókagylók cseréjére, szennyvíz elvezetők cseréjére) lenne szükség. (Pályázatot nyújtottunk be az intézményfenntartó felé.) Mindezek megvalósulásáig fontosnak tartom az iskolaépület és a berendezés folyamatos állagmegóvását. Ha valaki a bejárati ajtón belép az iskolába és körülnéz, az ott folyó munkát az első benyomása alapján ítéli meg. Ezért fontos, hogy barátságos, vidám, otthonos érzése legyen, amit a folyosókon tanulói munkák megjelenítésével és a művészeti iskolai tanulóink alkotásainak kiállításával, sok-sok zöld virággal lehet elérni.

## 3.6 Nevelő-oktató munka fejlesztése

Tevékenységünk középpontjában mindig a gyerekeknek kell állni, akiknek egyszeri, és megismételhetetlen diákévei alatt a megfelelő minőségi oktatást és nevelést kell biztosítani.

Az új korszak kihívásaihoz, elvárásaihoz, környezeti változásaihoz igazodva az oktatás mellett nagyon nagy hangsúlyt kell fektetni a nevelésre is. Ennek során a tantestület valamennyi tagjának a következetes, folyamatos, egységes elvárások alapján működő pedagógiai tevékenységet kell végeznie. A sikeresség legfontosabb pillére a személyes példamutatás, melynek alapelemei rögzítésre kerültek az etikai kódexben.

Fontos alapeleme munkánknak, hogy a tanulókat őszintén el tudjuk fogadni.

A szociális készségek, képességek fejlesztésének az iskolai nevelés szerves részeként kell működnie. A szocializáció tanítható és tanulható. A kooperatív technikák segítik a szociális kompetencia élményalapú oktatását.

**Nevelés**

Nevelő munkánkat összességében eredményesnek tekintem. A tanulók néhány kivételtől eltekintve (osztályonként 2-3 fő) betartják a házirendet, aktív módon részt vesznek a tevékenységekben, és szeretnek az iskolába, közösségbe járni. Mégis megfigyelhető, hogy minden osztályban 1-2 tanulóval szemben komoly fegyelmi gondok merülnek fel. Ezeknél a tanulóknál az osztályfőnökök, az ifjúságvédelmi felelős, a családvédelmi felelős, a védőnő, az orvos és természetesen az intézményvezető közösen feltárják az okokat és keresnek megoldást. Alapvető gond minden esetben, a családi odafigyelés hiánya „nevelje az iskola”, az akaratgyengeség, idegrendszeri problémák, illetve a nagyobbaknál a rossz társaság okozza a problémákat. Sajnos előfordul a törvényes eljárások során, hogy a szülő nem partner a megoldásban. De rengeteg ellenpélda is akad. Az ifjúságvédelemmel foglalkozó kolléga fiatal hévvel végzi a munkáját, élő kapcsolatot tart fenn a családsegítővel, valamint a gyermekjóléti szolgálattal, a gyámügyi dolgozókkal. Nagy gondot jelent, hogy a fogadóórákra és szülői értekezletekre a problémás gyerekek szülei nem fáradnak el. Rengeteg nehézséggel küzdünk, sokszor úgy érezzük, hogy tengernyi gondunkkal magunk maradunk, de mégis vallom, hogy a nevelésben a család mellett a pedagógusnak van a legnagyobb jelentőség, ha a gyereket minél több sikerélménybe juttatja. Iskolánk tanulói rendszeresen részt vesznek a különböző rendezvényeken, versenyeken. Településünk központi rendezvényét október 6-án, karácsonykor, március 15-én mi adjuk. Különböző versenyeken tanulóink jelentős sikereket értek el. Az utóbbi időben a képzőművészet és a birkózás terén országos dobogós helyeket hoztak el tanítványaink, valamint a labdarúgásban is eredményesek vagyunk. A nevelési gondokban ma még keveset tud segíteni a szülői munkaközösség. A jövőben ezen a téren is kívánatos lenne a fejlődés. A Nyársapáti Gyermekekért Alapítvány és a Nyársapáti Sportegyesület a nevelés terén számtalan segítséggel bizonyította létének fontosságát.

**Oktatás**

A nevelő-oktató munka megfelelő színvonalát nagyban jelzi az általános iskolai kimenet, a középiskolai beiskolázási eredmények. 2017-es évben a beiskolázási mutató 10%-os gimnáziumi továbbtanulást, 29%-os szakgimnáziumi továbbtanulást, 43%-os szakközépiskolai, 14%-os szakiskolai jelentkezést mutat. Az utóbbi időben a társadalmi és más irányú gondok növekedésével a továbbtanulási mutató picit romlott, valamint növekedett a bukások és igazolatlan hiányzások száma. Ezek fontos fejlesztési területek a jövőben. A szülők elégedettségi mutatója közepes. Azok a jelentős számú nehéz sorsú felnőttek, akik az élet számos területén problémák sokaságát hurcolják, gyerekeik iskolai kudarcát már nehezen viselik el. Gyakran az iskolára, tanárokra hárítanak minden gondot. Az intézmény tanulmányi átlageredménye 3,71 volt 2017-ben. A kompetenciamérési eredmények lassan javulnak. Esetenként hektikusak attól függően, hogy jobb vagy gyengébb képességű osztályt érint a felmérés. Kollégáim komoly erőfeszítéseket tesznek annak érdekében, hogy minél eredményesebbek legyenek ezek a felmérések. Gondot jelent azonban az, hogy felzárkóztatásra, fejlesztésre szoruló tanulók sokszor nem élnek a lehetőségekkel, és nem veszik igénybe a pedagógusok sokszor önzetlen, a szó legszorosabb értelmében többlet munkáját, a korrepetálásokat. Az alapkészségek fejlesztését kiemelt feladatként kezeljük. Ennek érdekében intézményünkben az anyanyelvi és matematika órák száma viszonylag magas, valamint angol és informatika tantárgyakból csoportbontásokat alkalmazunk, és nyolcadik osztályban felvételi előkészítőket szorgalmazunk. A hangszeres zeneoktatásnál a nagykőrösi Weiner Leó Zeneiskolát, a képzőművészet és a táncművészet terén a ceglédi Tetz Alapfokú Művészeti Iskolát fogadjuk nagy szeretettel, hiszen sok gyermek, jelentős sikereket ér el a művészet terén. A gyengébb képességű, lemaradó, felzárkózásra szoruló tanulókat képességeiknek megfelelő szintre igyekszünk felhozni. Ebben a gyógypedagógusaink és más képzett kolléga is segít a szaktanároknak. Első és második osztályban az iskolaotthonos rendszert működtetjük a 90-es évek eleje óta. Bevált, a családok és a kollégák szeretik, ragaszkodnak hozzá. A tehetséges tanítványaink a differenciált óravezetés segítségével a projekt témanapokon, valamint a számtalan szakkör keretében tudnak fejlődni. A nevelés és az oktatás terén azt gondolom, hogy a nehézségek, hiányosságok, javítanivalók ellenére is pedagógusaink mindent megtesznek annak érdekében, hogy legfontosabb célkitűzéseiknek eleget tegyenek, mely nem más, mint hogy diákjaink képessé váljanak a társadalomba való beilleszkedésbe, helytállásra, az önálló életvezetésre az általános iskola elvégzése után.

## 3.7 Menedzselés

Napjainkban nélkülözhetetlen, hogy partnereink megismerjék, értékeljék az iskolában folyó munkát. A Nyársapáti Hírmondó minden hónapban megjelenő számában tudósítanak rendezvényeinkről, programjainkról, versenyeredményeinkről. Kollégáink közül egy fő elvállalta a szerkesztői feladatot, aki az újságcikkek megírásáért felelős. A mai infokommunikációs világban elengedhetetlennek tartom, hogy iskolánknak saját honlapja legyen. Ezen a felületen a szülők és gyerekek, valamint további partnereink is könnyebben tudnának tájékozódni az iskolai életről, az itt folyó munkáról.

Támogatom a nyílt napok szervezését. A szülő ekkor megfigyelheti gyermekét iskolai környezetben, megismerkedhet a különböző tanítási módszerekkel és alkalmazott eszközökkel. Ez sokat segíthet az otthoni felkészülésben, nem utolsósorban kapcsolatépítő értéket is közvetít.

Iskolanyitogató foglalkozásainkat évről évre nagy figyelem övezi. Szinte minden leendő kisiskolásunk részt vesz rajta. A leendő elsős tanító kollégák rendszeresen tartanak tematikus foglalkozásokat.

Fontos a külső kapcsolattartás tudatos tervezése, hiszen nagyon lényeges, hogy milyen kép él partnereinkben az intézményünkről, ezért törekedni kell a minél sokoldalúbb kapcsolatokra:

* Ceglédi Tankerületi Központ
* Szülői Szervezet
* Nyársapát Önkormányzati Hivatal
* Nyársapáti ÁMK Elek Apó Óvodája
* Nyársapáti ÁMK Szarka Mihály Művelődési és Szabadidőközpont, Könyvtár és Közérdekű Muzeális Kiállítóhelye
* Cegléd TV
* Nyársapáti Hírmondó
* CVSE Birkózó szakosztálya
* Nyársapáti Diák Sportkör
* Nagykőrösi Rendőrkapitányság
* védőnői hálózat
* iskolaorvos
* Gyermekjóléti és Családsegítő Szolgálat
* gyámhivatalok
* Nagykőrösi Dalmady Győző Általános Iskola és EGYMI
* Nyársapáti Gyermekekért Közalapítvány
* Nyársapáti Népdalkör
* Nyugdíjas Klub
* Bognár Gokart Park
* Tetz Alapfokú Művészeti Iskola
* Nagykőrösi Weiner Leó Zeneiskola Alapfokú Művészeti Iskola
* helyi vállalkozók, gazdálkodók

# 4. Összegzés

Vezetői célom, hogy az iskola eddig kialakított egyéni arculatának és modelljének megőrzése mellett, újakkal ötvözve azt, az intézmény megőrizze vagy javítsa a környékbeli oktatási intézmények között elfoglalt helyét, megerősítse sajátos arculatát és eredményesen működjön. Iskolánk akkor tud ennek megfelelni, ha a deklarált partnerközpontúság mellett a pedagógusaink személyiségét a hitelesség, szakmaiság, empátia és személyes példamutatás jellemzi. Nagyon fontos, hogy a tanuló legyen a középpontban, akinek stabil, mobilizálható tudást szeretnénk átadni. Az eddigi eredményekre építve további sikerekben reménykedek.

A programom elfogadása és végrehajtása után várható eredmények:

* az iskola versenyképességének megőrzése, továbbfejlesztése
* tanulóink személyiségének további gazdagodása
* minőségcéljaink fejlődése és teljesülése
* a szervezeti kultúra továbbfejlődése
* új szervezeti és munkaformák beépülése az intézmény életébe
* a környezettel való kapcsolat elmélyülése és gazdagodása
* Céljaim eléréséhez és a pályázatomban megfogalmazottak megvalósításához szükségem van egy együtt gondolkodó, széthúzásmentes, közös célokat kitűző és elfogadó, együtt tevékenykedő tantestületre.

Tervem, hogy olyan iskola legyen a nyársapáti iskola:

* ahova a szülők szívesen hozzák gyermeküket, akár más településről is,
* ahol a gyerekeket szerető és biztonságos, nyugodt légkör veszi körül
* ahol a diákok képességei sokoldalúan és nekik megfelelő tempóban fejlődhetnek
* ahol a tantestület tagjai vidámak és jókedvűek, mert fontosnak érzik magukat.

Ehhez kérem a kollégáim, a szülők és diákok közösségének, a fenntartónak és az iskola partnereinek a támogatását, vezetői pályázatom elfogadását.

Az általam benyújtott szakmai pályázattal kívánok kandidálni a Nyársapáti Mátyás Király Általános Iskola intézményvezetői pozíciójára.

Tisztelettel: Horváth Dóra